Теодор Траянов
Пред есенната нощ

chitanka.info

Над вечерния друм на вечер свежа

опиянени висини блестят;

сърце, в което бърже зрей копнежа,

очи, в които облаци летят!

За първа нощ небето се приготвя,

на вейка сетен славей се люлей,

повлякла над полето златна котва,

отсянка тъмна носи се и тлей.

Що носи тя, нектар или измами,

от зла съдба ли чер написан лист,

на бурите развяното ли знаме,

или на феникс образа лъчист?

Над вечерния друм на есен свежа

опиянени висини блестят:

сърце, в което бърже зрей копнежа,

очи, в които облаци летят!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.